Musiekvideo: Juan Boucher skryf ode aan dogtersToe Juan Boucher vroeër vanjaar in Namibië agter tralies beland het weens foutiewe reisdokumente, het hy telkens sy dogtertjie, Novah, se gesig gesien wanneer hy sy oë toegemaak het. Dié “ongelooflike bose ervaring” om skielik van Novah, wat in Februarie vanjaar gebore is, en sy vrou, Shamodene, weggeruk te word, het sy splinternuwe enkelsnit getiteld “Dogter” geïnspireer. “Die ondervinding in Namibië het my gees oopgeruk. Om in daardie omstandighede weg van my familie te wees, het my laat besef hoe belangrik dit is om elke oomblik saam te koester,” vertel Boucher. “Dit was die aakligste ervaring van my lewe, maar dit het my perspektief handomkeer verander. Ek het nog nooit so baie gehuil nie; ek kon myself nie help nie. Ek het my vrou en dogtertjie só gemis.” Volgens Boucher gesels hy en Shamodene gereeld oor musiek, en dit was eintlik sy wat al lankal die saadjie vir die liedjie “Dogter” geplant het. ‘n Onlangse foto van Juan en sy skattige dogtertjie, Novah. “My dogtertjie het my lewe verander. Hulle sê mos die dag as jy ŉ seun kry, word jy ŉ man, maar as jy ŉ dogter kry, word jy ŉ koning. Elke vrou daar buite is iemand se dogter en dit is so ŉ spesiale gedagte. Nadat ek van Namibië af teruggekeer het, was die tyd ryp om die liedjie uit te reik.” Die liedjie is egter nie ŉ ballade soos aanhangers sou verwag nie, maar eerder ŉ ritmiese, opgewekte snit wat die voete sal laat jeuk. Die musiekvideo is deur Quinton van der Merwe vervaardig en bevat beeldmateriaal van vriende en familie se dogters en spesiale pa-en-dogter-oomblikke. Klein Novah maak ook haar verskyning in die video. “Die video vertel die storie van ŉ hegte verhouding tussen ŉ pa en ŉ dogter, soos dit moet wees volgens ons kultuur.” “Dogter” is op alle groot digitale platforms beskikbaar. Kyk hier na die musiekvideo: